b'\n_START_ARTICLE_\nTSRS valstybinis bankas\n_START_SECTION_\nIstorija\n_START_PARAGRAPH_\n1917\xe2\x80\x931920\xc2\xa0m. TSRS vyriausyb\xc4\x97 vykd\xc4\x97 karinio komunizmo, o tuo pa\xc4\x8diu ir pinig\xc5\xb3 apyvartos likvidavimo politik\xc4\x85. Nuo 1920\xc2\xa0m. sausio m\xc4\x97n. \xc5\xa1alyje nebeliko bank\xc5\xb3. Situacija \xc4\x97m\xc4\x97 keistis, 1921\xc2\xa0m. viduryje prad\xc4\x97jus \xc4\xafgyvendinti Nauj\xc4\x85j\xc4\x85 ekonomin\xc4\x99 politik\xc4\x85 (NEP), kuri\xc4\x85 paskatino Rusijos \xc5\xabkio, transporto suirut\xc4\x97, infliacija, badas, antibol\xc5\xa1evikin\xc4\x97s nuotaikos. Kad atnaujinti prekinius-piniginius santykius, \xc5\xa1alyje reik\xc4\x97jo atstatyti kreditavimo sistem\xc4\x85. Pinig\xc5\xb3 reformai prad\xc4\x97ti 1921\xc2\xa0m. buvo \xc4\xafkurtas Rusijos TFSR valstybinis bankas, nuo 1922\xc2\xa0m. jam suteikta teis\xc4\x97 vykdyti pinig\xc5\xb3 emisij\xc4\x85 ir eil\xc4\x99 kit\xc5\xb3 bankini\xc5\xb3 operacij\xc5\xb3. Tokiu b\xc5\xabdu pavyko sustabdyti \xc5\xa1uoliuojan\xc4\x8di\xc4\x85 infliacij\xc4\x85. 1923\xc2\xa0m. \xc5\xa1is bankas buvo reorganizuotas \xc4\xaf TSRS valstybin\xc4\xaf bank\xc4\x85._NEWLINE_1950\xc2\xa0m. buvo nustatytas rublio aukso turinys\xc2\xa0\xe2\x80\x93 0,222168 g gryno aukso. 1961\xc2\xa0m. atlikta pinig\xc5\xb3 reforma, kurios metu naujieji banknotai keisti santykiu 1:10, o aukso turinys padidintas tik 4 kartus\xc2\xa0\xe2\x80\x93 iki 0,987412 g._NEWLINE_Sugriuvus TSRS, 1991\xc2\xa0m. gruod\xc5\xbeio 20 d. nebeegzistavusios \xc5\xa1alies bankas buvo likviduotas, jo visi aktyvai ir pasyvai bei turtas, buv\xc4\x99s RTFSR teritorijoje, atiteko Rusijos bankui.\n_START_SECTION_\nLietuvoje\n_START_PARAGRAPH_\nSovietin\xc4\x97s okupacijos prad\xc5\xbeioje, 1940\xc2\xa0m. liepos 23 d. Liaudies seimas pri\xc4\x97m\xc4\x97 deklaracij\xc4\x85 d\xc4\x97l bank\xc5\xb3 ir stambiosios pramon\xc4\x97s nacionalizavimo. Nacionalizuotas Lietuvos bankas buvo perduotas SSRS valstybiniam bankui ir tapo jo vietiniu padaliniu.'